প্রায় ৫০ বছর আগে এই মহিলার ১২ বছর বয়সে বিয়ে হলেও এই আধুনিক যুগে এসেও এই এলাকার সমাজ ব্যবস্থার এতটুও পরিবর্তন হয়নি। এখনো এই এলাকায় ৯০ ভাগ কিশোরীর বিয়ে হচ্ছে ১২ থেকে ১৩ বছরের মধ্যেই। এই কথা জানিয়েছেন মনিপুর এলাকার মহিলা মেম্বার মাজেদা বেগমের স্বামী দারু মিয়া। তার কথা একটু যাচাই করার জন্য এলাকার কাদামাখা সরু পথ, বাড়িঘরের আনাচে-কানাচে বা কখনো উঠোনে হেটেছি আমরা। দু’চোখে দেখলাম দারু মিয়ার কথার বাস্তব চিত্র। দেখেছি কিভাবে ১২/১৩ বছরের কিশোরী তার শিশুটিকে স্তন পান করাচ্ছে।